Sollihøgda kapell

Sollihøgda kapell er en langkirke fra 1911 og ligger på Sollihøgda i Hole kommune, Buskerud fylke. Adkomst til kapellet går via Kapellveien, som tar av fra E16 rett ved Ringeriksporten. Kapellet ble opprinnelig anlagt som et grensekirkelig initiativ, for å betjene befolkningen på begge sider av kommunegrensen mellom Hole og Bærum. Det har også blitt brukt som sportskapell, særlig av Norges Kristelige Studentforbund. Sollihøgda kapell er reist av trevirke og har 70 sitteplasser. Bygget har sørvendt tårn og hovedinngang, og nordvendt kor. Det er et sakristi på begge sider av koret. Innvendig er det et lite galleri uten sitteplasser. Altertavlen ble skåret av Olav Rudi til kapellets 25-årsjubileum i 1936 og viser «Kristus på korset». Døpefonten er åttekantet. Orgelet et skaporgel fra 1985, bygget av svenske Robert Gustavsson Orgelbyggeri og intonert av Mads Kjersgaard. Orgelet er plassert på høyre side fremst i koret og erstattet et tidligere harmonium, som i sin tid ble overtatt fra Jar kirke. Sollihøgda kapell ble finansiert av hoffjegermester Thomas Fearnley og hans kone Charlotte Elisabeth (født Young), samt Harriet Wedel-Jarlsberg. De opprettet også et legat for vedlikehold av kapellet. Sollihøgda kapell ligger på den tidligere setervollen til Solliseter, en eiendom som var i Fearnleys eie. Fearnley overdro imidlertid skjøtet på tomten rundt kirken vederlagsfritt til Bærum og Hole kommuner i 1915. Se også Hole kirke Bønsnes kirke Stein kirkeruin Helgelandsmoen kapell Litteratur Andreas Gjerdi (1973). Ringerikes kirker. Oslo: For Kristus og kirken. s. 37–38. Eksterne lenker (en) Sollihøgda kapell – kategori av bilder, video eller lyd på Commons (no) «Sollihøgda kapell». Kulturminnesøk. Riksantikvaren – Direktoratet for kulturminneforvaltning. Sigrid og Håkon Christie: Sollihøgda kapell i «Norges kirker» Hole kirkelige fellesråd